CELEX: 32022D1198
Language: ro
Date: 2022-06-16 00:00:00
Title: Decizia de punere în aplicare (UE) 2022/1198 a Comisiei din 16 iunie 2022 de modificare a Deciziei de punere în aplicare (UE) 2019/570 în ceea ce privește capacitățile rescEU de aprovizionare cu energie în situații de urgență [notificată cu numărul C(2022) 4246] (Text cu relevanță pentru SEE)

12.7.2022   
               
               
                  RO
               
               
                  Jurnalul Oficial al Uniunii Europene
               
               
                  L 185/129
               
            
         DECIZIA DE PUNERE ÎN APLICARE (UE) 2022/1198 A COMISIEI
         din 16 iunie 2022
         de modificare a Deciziei de punere în aplicare (UE) 2019/570 în ceea ce privește capacitățile rescEU de aprovizionare cu energie în situații de urgență
         
            
               [notificată cu numărul C(2022) 4246]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Decizia nr. 1313/2013/UE a Parlamentului European și a Consiliului din 17 decembrie 2013 privind un mecanism de protecție civilă al Uniunii (1), în special articolul 32 alineatul (1) litera (g),
         întrucât:
         
                     (1)
                  
                  
                     Decizia nr. 1313/2013/UE instituie rescEU ca parte a mecanismului de protecție civilă al Uniunii („mecanismul Uniunii”). Aceasta a fost modificată recent (2) pentru a consolida mecanismul Uniunii în vederea depășirii limitărilor atunci când mai multe state membre sunt afectate simultan de o situație de urgență transsectorială complexă.
                  
               
                     (2)
                  
                  
                     Decizia de punere în aplicare (UE) 2019/570 a Comisiei (3) stabilește componența inițială a rescEU în ceea ce privește capacitățile și cerințele de calitate. Rezerva rescEU constă în prezent în capacități de combatere aeriană a incendiilor forestiere, capacități de evacuare aeriană medicală, capacități aferente echipelor medicale de urgență, capacități în domeniul incidentelor chimice, biologice, radiologice și nucleare, capacități de adăpostire, transport și logistică, precum și capacități în materie de laboratoare mobile și de detectare, prelevare de probe, identificare și monitorizare CBRN.
                  
               
                     (3)
                  
                  
                     În conformitate cu articolul 12 alineatul (2) din Decizia nr. 1313/2013/UE, capacitățile rescEU ar trebui definite ținând seama de riscurile identificate și emergente și de capacitățile și de lacunele generale de la nivelul Uniunii.
                  
               
                     (4)
                  
                  
                     O analiză a riscurilor identificate și emergente, precum și a capacităților și a lacunelor de la nivelul Uniunii evidențiază necesitatea de a sprijini activitățile de protecție civilă prin furnizarea de capacități de aprovizionare cu energie în situații de urgență pentru a atenua consecințele negative rezultate din deficitele de energie electrică care pot avea origini diferite - naturale sau provocate de om.
                  
               
                     (5)
                  
                  
                     În special, situația din Ucraina a demonstrat din nou vulnerabilitatea infrastructurii critice legate de energie. Încă de la începutul războiului de agresiune, Ucraina a identificat aprovizionarea cu energie în situații de urgență sub formă de combustibil, generatoare, echipamente și piese de schimb ca fiind o necesitate principală în multe domenii. În plus, și Moldova a activat mecanismul Uniunii și a identificat elemente de aprovizionare cu energie în situații de urgență sub formă de combustibil, generatoare și piese de schimb.
                  
               
                     (6)
                  
                  
                     În prezent, nu există capacități în domeniul aprovizionării cu energie în situații de urgență, angajate în prealabil de statele membre în cadrul Rezervei europene de protecție civilă. În consecință, pentru a aborda riscurile identificate și emergente, aprovizionarea cu energie în situații de urgență ar trebui să devină parte a capacităților rescEU menționate la articolul 2 din Decizia de punere în aplicare (UE) 2019/570.
                  
               
                     (7)
                  
                  
                     Ar trebui să se stabilească astfel de capacități pentru a răspunde riscurilor cu probabilitate redusă de producere și cu impact major, în conformitate cu categoriile menționate la articolul 3d litera (e) din Decizia de punere în aplicare (UE) 2019/570.
                  
               
                     (8)
                  
                  
                     Principala sarcină a capacităților rescEU de aprovizionare cu energie în situații de urgență ar trebui să fie furnizarea în mod automat de alimentare de rezervă în caz de urgență atunci când sursa principală de energie se defectează sau dacă tensiunea scade la un nivel insuficient ori crește și provoacă întreruperi. Astfel de capacități pot include generatoare de rezervă, baterii, echipamente de recoltare a energiei, echipamente de conectivitate și de sincronizare, combustibili, alte tipuri de aparate și serviciile conexe.
                  
               
                     (9)
                  
                  
                     Asistența preconizată trebuie să respecte condițiile și procedurile prevăzute de măsurile restrictive (4) adoptate în temeiul articolului 215 din TFUE.
                  
               
                     (10)
                  
                  
                     Prin urmare, ar trebui ca Decizia de punere în aplicare (UE) 2019/570 să fie modificată în consecință.
                  
               
                     (11)
                  
                  
                     Măsurile prevăzute în prezenta decizie sunt conforme cu avizul comitetului menționat la articolul 33 alineatul (1) din Decizia nr. 1313/2013/UE,
                  
               ADOPTĂ PREZENTA DECIZIE:
         
            Articolul 1
            Decizia de punere în aplicare (UE) 2019/570 se modifică după cum urmează:
            
                        1.
                     
                     
                        Articolul 2 se modifică după cum urmează:
                        
                                    (a)
                                 
                                 
                                    la alineatul (1) se adaugă o a opta liniuță, cu următorul conținut:
                                    
                                                „—
                                             
                                             
                                                capacități de aprovizionare cu energie în situații de urgență.”;
                                             
                                          
                              
                                    (b)
                                 
                                 
                                    la alineatul (2) se adaugă următoarea literă:
                                    
                                                „(m)
                                             
                                             
                                                capacități de aprovizionare cu energie în situații de urgență”.
                                             
                                          
                              
                  
                        2.
                     
                     
                        Articolul 3a se înlocuiește cu următorul text:
                        
                           „Articolul 3a
                           Costurile eligibile ale capacităților rescEU în materie de evacuare aeriană, echipe medicale de urgență de tip 2 și de tip 3, constituire de stocuri medicale, decontaminare CBRN, constituire de stocuri CBRN, adăpostire temporară, transport, logistică, detectare, prelevare de probe, identificare și monitorizare CBRN, laboratoare mobile și aprovizionare cu energie în situații de urgență
                           La calcularea costurilor totale eligibile ale capacităților rescEU se iau în considerare toate categoriile de costuri menționate în anexa Ia la Decizia nr. 1313/2013/UE.”
                        
                     
                  
                        3.
                     
                     
                        La articolul 3e, alineatele (3) și (4) se înlocuiesc cu următorul text:
                        
                           „(3)   capacitățile rescEU menționate la articolul 2 alineatul (2) literele (c)-(m) se instituie cu obiectivul de a gestiona riscurile cu probabilitate redusă de producere și cu impact major.
                        
                        
                           (4)   Atunci când capacitățile rescEU menționate la articolul 2 alineatul (2) literele (c)-(m) sunt trimise pe teren în cadrul mecanismului Uniunii, asistența financiară a Uniunii acoperă 100 % din costurile operaționale, în conformitate cu articolul 23 alineatul (4b) al doilea paragraf din Decizia nr. 1313/2013/UE.”
                        
                     
                  
                        4.
                     
                     
                        Anexa se modifică în conformitate cu anexa la prezenta decizie.
                     
                  
         
            Articolul 2
            Destinatari
            Prezenta decizie se adresează statelor membre.
         
         
            Adoptată la Bruxelles, 16 iunie 2022.
            
               
                  Pentru Comisie
               
               Janez LENARČIČ
               
                  Membru al Comisiei
               
            
         
         
            (1)  JO L 347, 20.12.2013, p. 924.
         
            (2)  Regulamentul (UE) 2021/836 al Parlamentului European și al Consiliului din 20 mai 2021 de modificare a Deciziei nr. 1313/2013/UE privind un mecanism de protecție civilă al Uniunii (JO L 185, 26.5.2021, p. 1).
         
            (3)  Decizia de punere în aplicare (UE) 2019/570 a Comisiei din 8 aprilie 2019 de stabilire a normelor de punere în aplicare a Deciziei nr. 1313/2013/UE a Parlamentului European și a Consiliului în ceea ce privește capacitățile rescEU și de modificare a Deciziei de punere în aplicare 2014/762/UE a Comisiei (JO L 99, 10.4.2019, p. 41).
         
            (4)  www.sanctionsmap.eu. Vă atragem atenția asupra faptului că harta sancțiunilor este un instrument informatic pentru identificarea regimurilor de sancțiuni. Sursa sancțiunilor rezultă din acte juridice publicate în Jurnalul Oficial al Uniunii Europene (JO). În cazul unor divergențe, prevalează JO.
      
      
         
            ANEXĂ
            În anexa la Decizia de punere în aplicare (UE) 2019/570 se adaugă secțiunea 13, cu următorul conținut:
            
                        „13.
                     
                     
                        
                           Capacități de aprovizionare cu energie în situații de urgență
                        
                        
                                    Sarcini
                                 
                                 
                                    Furnizarea de energie de rezervă în situații de urgență.
                                    Asigurarea personalului pentru manipularea, asamblarea/dezasamblarea, instalarea/dezinstalarea, exploatarea și întreținerea capacității de aprovizionare cu energie în situații de urgență, atunci când este necesar. În caz de transfer, formarea personalului relevant (local și/sau internațional) înainte de retragerea personalului capacității.
                                 
                              
                                    Capacități
                                 
                                 
                                    Unități de aprovizionare cu energie în situații de urgență care să genereze și/sau să furnizeze energie de urgență la fața locului, dacă este necesar în combinație cu alte sisteme, cum ar fi baterii sau sisteme de panouri solare capabile să furnizeze energie timp de cel puțin o lună.
                                 
                              
                                    Componente principale
                                 
                                 
                                    Generatoare de energie de diferite dimensiuni care să permită flexibilitatea și scalabilitatea necesare.
                                    Sisteme adecvate de conectivitate, sincronizare, monitorizare și transfer de energie care să permită conectarea capacității la instalațiile afectate și controlul în paralel al unităților.
                                    Un număr adecvat de piese de schimb și de alte consumabile pentru a asigura funcționarea capacității, cum ar fi baterii, echipamente de recoltare a energiei, echipamente de conectivitate și de sincronizare, combustibil, alte tipuri de aparate și serviciile conexe.
                                    Proceduri adecvate pentru a asigura alimentarea cu combustibil de urgență pentru funcționarea capacității.
                                    Proceduri adecvate pentru transportul, manipularea, asamblarea/dezasamblarea, instalarea/dezinstalarea, exploatarea și întreținerea capacității de alimentare cu energie în situații de urgență.
                                    Echipamente de iluminat pentru iluminatul de urgență al zonei afectate, precum și instalații de paratrăsnet.
                                    Instalații de depozitare adecvate.
                                    Personal instruit în mod corespunzător și active adecvate pentru a manipula, a asambla, a instala, a exploata și a întreține capacitatea de alimentare cu energie în situații de urgență.
                                 
                              
                                    Autosuficiență
                                 
                                 
                                    Se aplică articolul 12 alineatul (3) litera (a) din Decizia de punere în aplicare 2014/762/UE (1).
                                 
                              
                                    Trimitere pe teren
                                 
                                 
                                    Disponibilitate ca echipa tehnică și componentele care pot fi utilizate pe teren să fie trimise în cel mult 12 ore de la acceptarea ofertei.
                                 
                              
                  
               (1)  Autosuficiența trebuie garantată cel puțin în primele 96 de ore de trimitere pe teren, inclusiv prin intermediul unor instalații și echipamente adecvate pentru stocarea combustibilului la fața locului.”